Nanai keel
Nanai keel on Venemaal Kaug-Idas ja vähemal määral Hiinas Heilongjiangi provintsis nanaide räägitav tunguusi keel. Nanai keel on väljasurev keel. Seda räägivad veel vaid vanemad inimesed. 2010. aasta Venemaa rahvaloenduse andmeil oskas Venemaal nanai keelt 1347 inimest. Nanaisid oli kokku 11 671. Nanai keeles on 6 vokaalfoneemi ja 18 konsonantfoneemi. Eristatakse lühikesi ja pikki vokaale. Esineb 12 diftongi.